<classify> MATUMIZI ya dawa za kufubaza makali ya virusi vya Ukimwi nchini, yamechangia kushuka kwa kasi kwa ugonjwa wa saratani ya ngozi ya Kaposi sarcoma.Mafanikio hayo yametokana na vita ya kudhibiti maambukizi ya ugonjwa huo, ambayo yamesaidia kupungua kwa wagonjwa wa saratani ya Kaposi, ambao awali walikuwa wakisumbuliwa.Kaimu Mkurugenzi Idara ya Tiba katika Taasisi ya Saratani Ocean Road ORCI, Dk Mark Mseti amesema hayo jana jijini Dar es Salaam wakati akielezea maadhimisho ya Siku ya Saratani duniani, itakayoadhimishwa Februari 4 mwaka huu.Kuelekea siku hiyo, ORCI itatoa huduma ya uchunguzi wa awali wa saratani bila malipo. Huduma hizo zilianza jana.Kuhusu saratani ya Kaposi, alisema baadhi ya wagonjwa wanaotumia dawa hizo za kufubaza makali ya Ukimwi, wamesaidia kupunguza kasi ya ugonjwa huo, jambo ambalo ni mafanikio makubwa kwa Wizara ya Afya, Maendeleo ya Jamii, Jinsia Wazee na Watoto kwa jitihada za kuhamasisha upimaji na matumizi ya dawa.Wadudu wa Ukimwi wanapoingia mwilini, husababisha kuhuka kwa kinga ya mwili, ambapo ngozi nayo huathirika kwa namna moja hadi nyingine na kusababisha saratani, lakini baada ya mgonjwa kuanza kutumia dawa imesaidia kupunguza saratani hiyo, alisema Dk Mseti.Alisema licha ya kwamba takwimu hazipo tayari, lakini wagonjwa wanaotumia dawa hizo, wamesaidia kushuka kwa kasi ya ugonjwa wa saratani ya ngozi.Kwa mujibu wa takwimu za mwaka 2018, saratani ya mlango wa kizazi inaongoza kwa asilimia 32 ya wagonjwa, ikifuatiwa na saratani ya matiti asilimia 12, saratani ya ngozi ya kaposi, saratani ya koo la chakula na saratani ya kichwa na shingo.  <topic>: kitaifa 